Aisea
Chapter 66
Sa tukuna vakaoqo o Jiova: "O lomalagi sa Noqu i tikotiko vakaTuraga, o vuravura sai tutu ni yavaqu. A vale cava dou na tara me Noqu? kei na vanua cava Me'u dau cegu kina?
2 Na ka kecega oqori sa cakava na ligaqu, na ka kece oqori e tu dei," sa tukuna o Jiova. "Ia na tamata Au sa na goleva me sa dau yalomalumalumu, ka voroki rawarawa na yalona, ka sa rerevaka na Noqu vosa.
3 "O koya sa vakamatea na bulumakau e rawa ni vakamatea talega na tamata; o koya e cabora e dua na lami, e rawa ni musuka talega na domo ni koli; o koya e cabora nai madrali, e vaka talega na cabori ni dra ni vuaka; o koya e cabora na ka boi vinaka e vaka talega nona vosa vinakataka na matakau. Ena nodra sa digitaka ga na nodra sala mera muria, na lomadra sa marautaka na nodra vakaloloma,
4 "O Au na digitaka beka na ka era sa oca walega kina, ka vakarerei ira ena ka era rerevaka; baleta Ni'u kaci yani, sega ni dua e bau rogo, Ni'u vosa yani era sogota na daligadra; ia era cakava ga na ka dukadukali e mataqu, ka digitaka na ka Au sega ni taleitaka."
5 Dou rogoca na vosa i Jiova, oi kemudou sa rerevaka na Nona vosa; "O ira na wekamudou ka cati kemudou ka biuti kemudou tani ena vuku ni yacaqu, era sa tukuna, 'Me vakarokorokotaki o Jiova, ena rairai ga o koya mo dou reki kina,' ka ra na madua ga o ira."
6 Na domo ni mauwe mai na koro levu! Kei na rorogo mai na vale ni soro! Ni sa domo i Jiova, Nona sausaumi lesu tiko vei ira na kena meca!
7 "Ni se bera na nona taratara, sa vakasucu o koya, ka vakasucuma e dua na gone tagane, ni se bera ni yacovi koya mai na mosi.
8 O cei sa bau rogoca e dua na ka vakaoqo? O cei sa raica na ka vakaoqo? O vuravura e sega ni vakasucu ga vakadua ena dua na siga? Se sucu vata vakadua na lewei vuravura kece? Ena gauna sa taratara kina o Saioni, sa vakasucumi ira na luvena.
9 Me'u vakayacora beka na taratara ka sega ni vakayacora talega na vakasucu?" Sa tukuna o Jiova, "Se Me'u vakayacora beka na vakasucu ka qai sogota tale? " Sa tukuna na nomu Kalou.
10 "Dou reki vata kei Jerusalemi, ka marautaki koya oi kemudou kece sa lomani koya, dou reki vakalevu vata kei koya, oi kemudou ka tagicaki koya;
11 Dou na vakani ka mamau ena loma ni lomaserena, o na vagunuvi ka vuabale ena vakavinavinaka, ni sa vakasinaiti iko na nona i ukuuku."
12 Ni sa tukuna vaka oqo o Jiova: "Raica, Au na vakadrodroya vua na vakacegu me vaka na drodro ni uciwai, kei na nodra lagilagi na Veimatanitu tani me vaka na drodro ni mata ni wai lalai, o na qai vakani tiko, ena qai keveti iko o koya o na qai tenei e duruna.
13 Me vaka na nona veivakamenemenei na tina ni gone, Au na vakayacora talega vaka kina, dou na maroroi vaka talega kina mai Jerusalemi."
14 Ni dou sa raica na ka oqo, me reki na yalomudou, ena qai tubu me bulabula mai na nomudou sui me vaka na co, ena kilai na ligai Jiova vei ira Nona tamata, na cudruvi vei ira na Kena meca.
15 Raica, ena lako mai vaka na buka waqa o Jiova kei na Nona qiqi ni valu e vaka na covu-laca, ena Nona sausaumi lesu ena cudru katakata, kei na nona vosa e vaqeavutaka na ka kecega.
16 Ena yameyame ni buka waqa kei nai selewau, ena ia kina na veilewai o Jiova ena tamata kecega; e levu ena mate ena veivakamatei i Jiova.
17 "O ira era vakasavasavataki ira kei ira era ukutaki ira, ena nodra lakova na matakau ena loma ni teitei, era kania na viciko ni vuaka, kei na ka vakasisila kei na kalavo, era na vakawabokotaki vata ga," sa tukuna o Jiova.
18 "Au sa kila na nodra cakacaka kei na nodra vakanananu, Ni'u na vakasoqoni ira vata na duivosavosa ni veimatanitu, me ra lako mai ka raica na Noqui ukuuku.
19 "Au na biuta vei ira e dua nai vakatakilakila vei ira era dro Au na talai ira kina veimatanitu: Ki Tasisi, kei Puli, kei Luti o ira na dau vakadretaka na dakaititi, ki Tupali kei Javana, ki na veiyanuyanu yawa yani era se bera ni rogoca na Kequi rogorogo, se raica Noqu i serau. Ia e ra na qai kacivaka yani Noqu lagilagi ki na veimatanitu tani.
20 "Era na kauti ira mai na mata veiwekani me ra mai vakacaboi soro vei Jiova na veivanua kecega, ena ose kei na qiqi ni valu na vatavata, ena meule kei na kameli, kina noqu ulunivanua tabu o Jerusalemi;" sa tukuna o Jiova, "Me vaka nodra kauta mai na luvei Isireli nai yaya savasava kina vale i Jiova.
21 "Au na lesia talega eso vei ira me bete kei na Livai," sa tukuna o Jiova.
22 "Me vaka na lomalagi vou kei na vuravura vou Au na qai vakarautaka me tu e mataqu," sa tukuna o Jiova, "Ena tudei vakatalega kina na nomudou kawa kei na yacamudou.
23 Ena yaco mai na gauna mai na dua na vula vou kina dua tale na vula, mai na dua na Siga ni Vakacecegu kina dua tale na Siga ni Vakacecegu, era na dui lako mai na veimataqali tamata mera mai qaravi Au." Sa tukuna o Jiova.
24 "Ni ra sa lako mai era na qai raica na yago ni tamata mate, o ira ka ra dau vakacudrui Au. E sega ni vuca na yagodra, ka sega ni boko rawa na buka waqa ka caudre tiko vei ira, ni ra raica na tamata kecega, era na vakasisilataka."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn